A Bizottság 317/2004/EK rendelete
(2004. február 23.)
a hulladékra vonatkozó statisztikákról szóló 2150/2002/EK európai parlamenti és tanácsi rendelet rendelkezéseitől Ausztria, Franciaország és Luxemburg tekintetében történő eltérések elfogadásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hulladékra vonatkozó statisztikákról szóló, 2002. november 25-i 2150/2002/EK európai parlamenti és tanácsi rendeletre [1], és különösen annak 4. cikke (1) bekezdésére,
tekintettel Ausztria 2003. június 30-i kérésére,
tekintettel Franciaország 2003. június 12-i kérésére,
tekintettel Luxemburg 2003. június 25-i kérésére,
mivel:
(1) A 2150/2002/EK rendelet 4. cikkének (1) bekezdésével összhangban a Bizottság egy átmeneti időszak alatt eltérést engedélyezhet az említett rendelet mellékleteinek egyes rendelkezéseitől.
(2) Ilyen eltérést kell engedélyezni - kérésük alapján - Ausztria, Franciaország és Luxemburg részére.
(3) Az e rendeletben előírt intézkedések összhangban vannak a 89/382/EGK, Euratom tanácsi határozat [2] által létrehozott statisztikai programbizottság véleményével,
ELFOGADTA EZT A RENDELETET:
1. cikk
(1) A 2150/2002/EK rendelet rendelkezéseitől való eltérések a következők:
a) Ausztria részére eltérést engedélyeznek az I. melléklet 8. szakasza 1.1 pontjának 1. tételére (mezőgazdaság, vadászat és erdészet) vonatkozó eredmények megállapítása alól.
b) Franciaország részére eltérést engedélyeznek az I. melléklet 8. szakasza 1.1 pontjának 1. tételére (mezőgazdaság, vadászat és erdészet), 2. tételére (halászat) és 16. tételére (szolgáltatási tevékenységek), illetve a II. melléklet 8. szakaszának 2. pontjára vonatkozó eredmények megállapítása alól.
c) Luxemburg részére eltérést engedélyeznek az I. melléklet 8. szakasza 1.1 pontjának 1. tételére (mezőgazdaság, vadászat és erdészet) és 2. tételére (halászat) vonatkozó eredmények megállapítása alól.
(2) Az (1) bekezdésben engedélyezett eltérések kizárólag az első referenciaévből, nevezetesen 2004-ből, származó adatokra vonatkoznak.
Az átmeneti időszak lejárta után Ausztria, Franciaország és Luxemburg a 2006-os referenciaévtől kezdődően továbbítja az adatokat.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 23-án.